黄庭坚
次韵无咎阎子常携琴八村
士寒饿，古犹今，向来亦有子桑琴。
倚楹啸歌非寓淫，伯牙山高水深深，万世丘垄一知音。
阎君七弦抱幽独，晁子为之梁父吟。
天寒终纬悲向壁，秋高风露声入林。
冷丝枯木拂珠网，十指乃能写人心。
村村击鼓如鸣鼍，豆田见角谷成螺。
岁丰寒士亦把酒，满眼飣餖梨枣多。
晁家公子屡经过，笑谈与世殊臼科。
文章落落映晁董，诗句往往妙阴何。
阎夫子，勿谓知人难，使琴抑怨久不和。
明光昼开九门肃，不令高才牛下歌。